นายกฯคาดGDPครึ่งปีแรกโต10%
นายกรัฐมนตรีคาด GDP ครึ่งปีแรกมีโต10 % จากอานิสงส์การส่งออกที่โตแรง
4 ส.ค. 2553

นายกรัฐมนตรีคาด GDP ครึ่งปีแรกมีโต10 % จากอานิสงส์การส่งออกที่โตแรง
นายอภิสิทธิ์ เวชชาชีวะ นายกรัฐมนตรี กล่าวตอนหนึ่งในการในการแสดงปาฐกถาพิเศษหัวข้อ “เชื่อมั่นเศรษฐกิจไทย ก้าวไกลไปกับ AFTA”ในงานเปิดนิทรรศการ และรูปลักษณ์ใหม่ของกรมการค้าต่างประเทศ และ“DTF 68 ปี สู่ความเป็นเลิศ เปิดแนวรุกบุกตลาด AFTA” คาดการณ์ว่า ในช่วงครึ่งปีแรกนี้(ม.ค.-มิ.ย.53) อัตราการขยายตัวทางเศรษฐกิจของไทย(จีดีพี) น่าจะเติบโตได้ถึงสูงถึง 10% ซึ่งถือว่าเป็นการขยายตัวในระดับที่สูงมาก เพราะในช่วงที่ผ่านมาไทยต้องเผชิญกับสถานการณ์ทางการเมืองในประเทศ 
"ขณะนี้คาดการณ์ว่าตัวเลขทางเศรษฐกิจที่เป็นทางการสำหรับครึ่งปีแรกน่าจะขยายตัวอยู่ในระดับประมาณร้อยละ 10 ซึ่งถือเป็นอัตราการขยายตัวที่สูงมาก และเป็นการบ่งบอกถึงการฟื้นตัวอย่างชัดเจนจากวิกฤตในรอบปัจจุบัน โดยการเติบโตในปีนี้ได้รับแรงส่งอย่างสำคัญจากการส่งออกทั้งในเรื่องของมูลค่าและอัตราการขยายตัว ทั้งในแง่ของสินค้าเกษตร สินค้าอุตสาหกรรมที่เติบโตอยู่มากกว่าร้อยละ 30" นายกฯ กล่าว และว่า อัตราการขยายตัวทางเศรษฐกิจช่วงครึ่งปีแรก ที่คาดว่าจะโตได้ถึง 10% นั้น ได้รับอานิสงส์มาจากภาคการส่งออกที่เติบโตอย่างสูงในช่วงครึ่งปีแรก ซึ่งถือเป็นตัวขับเคลื่อนและบ่งชี้ถึงศักยภาพทางเศรษฐกิจของไทย